|  |
| --- |
| **Budapest Főváros VII. kerület Erzsébetváros Önkormányzata**  **FIDESZ-KDNP Frakció** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2024. május 24 - ei**

**rendkívüli ülésére**

**Tárgy:**  Javaslat ideiglenes bizottság létrehozására

**Készítette:**

Benedek Zsolt

FIDESZ-KDNP frakcióvezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozatok elfogadásához minősített szavazattöbbség szükséges.**

**Tisztelt Képviselő Testület!**

Az elmúlt hetekben több olyan szerződés került nyilvánosságra, amely aggasztja az Erzsébetvárosban élőket. A sajtóból tudhattuk meg, hogy a polgármester olyan cégekkel kötött szerződéseket -többek között saját imidzsének építésére- amelyek veje üzleti köréhez tartoznak. Az önkormányzat és a Weber und Mill Kft. között több szerződés is létrejött, amelyeknek együttes értéke meghaladja a 40 millió forintot. A cég korábbi ügyvezetője Hann Péter volt. A sajtóból megismert adatok szerint az önkormányzat szerződést kötött a Republikon Intézet Kft.-vel is, amelynek aláírója szintén Hann Péter volt. A két céggel összesen csaknem 50 millió forint értékben kötött szerződést Niedermüller Péter polgármester.

Az ügy nyilvánosságra kerülése óta eltelt másfél hétben semmilyen érdemi tájékoztatást nem kaptunk arról, hogy a Weber und Mill Kft. milyen dokumentumokat állított elő, amelyek a polgármester imidzs építését szolgálták. Arról sem kaptunk semmilyen dokumentumot, hogy a Republikon Intézet Kft. milyen lakhatás kutatással kapcsolatos szakértői anyagot készített el. Megdöbbenve értesültünk róla, hogy Erzsébetváros jegyzője 10 évre titkosítani akarja a keletkezett dokumentumokat és abba nem enged betekintést még az önkormányzati képviselők részére sem.

Ezért a Fidesz-KDNP frakció arra kéri a Képviselő Testület tagjait, hogy Erzsébetváros Önkormányzatának 38/2020. (IX.24.) önkormányzati rendeletének (SZMSZ) 49.§ (1) b) pontja és az 56. § (1) bekezdése alapján hozzon létre az ügyben egy ideiglenes bizottságot. A Bizottság feladata, hogy tisztázza miért volt szükség a Weber und Mill Kft.-vel történő szerződéskötésre a polgármester imidzsépítésével kapcsolatban. Emellett megvizsgálná, hogy a cég ellátta-e a szerződésben vállalt kötelezettségeit és milyen dokumentumok kerültek az önkormányzat részére átadásra, történt-e tényleges teljesítés. Javasoljuk, hogy az eseti bizottságba a testületi többséget adó baloldali frakciók egy főt, a Fidesz-KDNP frakció három főt delegáljon, illetve teljes jogú tagsággal vegyen részt a bizottság munkájában három fő a képviselő testület tagjain kívül. Javasoljuk, hogy a bizottság a munkáját haladéktalanul kezdje meg és arról a Képviselő Testületnek a soron következő ülésen számoljon be.

Kérjük, hogy javaslatunkat megtárgyalni és azt elfogadni szíveskedjenek!

**Határozati javaslat**

**I.**

**Budapest Főváros VII. kerület Erzsébetváros Önkormányzata Képviselő-testületének …/2024. (V. 24.) határozata ideiglenes bizottság létrehozásáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy Erzsébetváros Önkormányzatának 38/2020. (IX.24.) önkormányzati rendelete 49. § (1) b) pontja és 56. § (1) bekezdése alapján ideiglenes bizottságot hoz létre. A bizottság megvizsgálja az önkormányzat és a Weber und Mill Kft., illetve a Republikon Intézet Kft.-vel kötött szerződéseket és azok tényleges teljesülését alátámasztó dokumentumokat.

**Felelős:** Niedermüller Péter polgármester

**Határidő:** 2024. május 24.

**II.**

**Budapest Főváros VII. kerület Erzsébetváros Önkormányzata Képviselő-testületének …/2024. (V.24. ) határozata ideiglenes bizottság tagjainak és elnökének megválasztásáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. az ideiglenes bizottság tagjainak Kispál Tibor alpolgármestert, önkormányzati képviselőt (MSZP), Benedek Zsolt önkormányzati képviselőt (Fidesz-KDNP frakció), Ripka András önkormányzati képviselőt (Fidesz-KDNP frakció), Radics Béla önkormányzati képviselőt (Fidesz-KDNP frakció), a bizottság nem képviselő tagjának Tóth Szilárd Jordánt, Való René Eriket és Németh Lajost megválasztja.
2. az ideiglenes bizottság elnökének Ripka Andrást megválasztja.
3. felkéri a bizottságot, hogy a Képviselő-testület soron következő rendes ülésére terjessze elő az ügyben tett megállapításait.

**Felelős:** Niedermüller Péter polgármester

**Határidő:** 1. és 2. pont pont tekintetében 2024. május 24.

3. pont tekintetében következő rendes ülés

Budapest, 2024. május 9.

**Benedek Zsolt Radics Béla**

önkormányzati képviselő, frakcióvezető önkormányzati képviselő

**Ripka András Veres Zoltán**

önkormányzati képviselő önkormányzati képviselő